Frank Opperman bring hulde aan onderwysers in ‘Donkie’ - Maroela Media
Frank Opperman (Foto: Megan Gittins/Maroela Media)
Frank Opperman (59) se eenmanstuk Donkie wat tans by die Aardklop Nasionale Kunstefees opgevoer word, is ŉ huldeblyk aan die goeie onderwysers daar buite wat so ŉ groot invloed op kinders se lewe het.
Só sê Opperman wat die rol van mnr. Barry Swart, die skoolhoof van Hoërskool Hans Oosthuizen, ŉ voormalige model C-skool, in Donkie vertolk.
Opperman vertel aan Maroela Media dat hy sélf as kind in 11 skole was, en so die waarde van ŉ goeie onderwyser leer besef het.
“Ek kén van moeilike onderwysers en skoolhoofde. Ek het deur 11 skoolhoofde gegaan. Ek kom ook uit ŉ onderwysfamilie; ek ken van ŉ ma wat skool gee. Ek het ook self nog ŉ kind op skool wat volgende jaar hoërskool toe gaan, en boonop ŉ kleinkind wat oor ŉ jaar skool toe gaan.
“Skool is eintlik maar altyd deel van ŉ mens se lewe; dit is nie asof ŉ mens klaar is die dag wanneer jy matriek klaarmaak nie,” sê hy.
Donkie is deur Dana Snyman geskryf, en saam het Opperman en Snyman baie navorsing oor onderwysers en skoolhoofde gedoen voor die vertoning bymekaargekom het.
Frank Opperman as Mnr Barry Swart
“Hierdie stuk het lank gevat, langer as gewoonlik,” sê Opperman. “Dit het so lank gevat omdat dit eintlik so ŉ abstrakte ding is. Dit is eintlik waaroor die vertoning gaan; dat elke storie twee kante het. Daar is mense wat één manier voel, maar daar is altyd mense wat ŉ ander manier voel.”
Opperman sê hy wou waardering toon vir die onderwys en onderwysers wat probeer om hul werk goed te doen.
“Meer as 900 skoolhoofde het al na Donkie kom kyk, en hulle kom sê altyd hoe hulle dit waardeer. Hulle waardeer dit dat ŉ mens omgee oor wat hulle doen, want om ŉ onderwyser te wees, is maar ŉ verstote werk. Terwyl dit die mense is wat die hardste werk!” sê hy.
Opperman onthou ŉ wiskunde-onderwyser wat hy gehad het, wat volgens hom swak was in sy werk. “Die verskil tussen ŉ goeie en ŉ swak onderwyser het ek in my lewe gesien. Ek het ŉ E-gemiddeld in standaardgraad-wiskunde gekry weens ŉ swak onderwyser. Hy het ook al na my vertoning kom kyk en wou my blad skud agterna, maar ek het niks vir hom te sê nie.”
In Donkie speel die gehoor ook ŉ interaktiewe rol sáám met Opperman. Hy sê hy het tot dusver nog net goeie gehore gehad. “As hulle nie wil saamwerk nie, dan máák jy hulle saamwerk,” skerts hy.
Al vyf vertonings van Donkie is reeds of byna uitverkoop by vanjaar se Aardklop-fees. Hy toer wel die land vol met dié geliefde teaterstuk.
Opperman is al 38 jaar lank deel van die Afrikaanse vermaakbedryf, en daar is min wat nie sy gesig ken nie. Hy het veral bekendheid verwerf vir sy rol destyds as Ouboet in Orkney snork nie en meer onlangs as die verhoogpersona, Dominee Tienie.
Maar volgens Opperman is sy eerste liefde teater, en dít is hoekom hy so lank in die bedryf kan bly.
“Ek doen al so 16 jaar lank eenmanvertonings. Ek is mal daaroor; ek is op my eie en dit is hoe ek dit verkies,” sê hy.
“Televisie is lekker en ek hou daarvan, maar daar is geen vergelyking met toneelspel nie. Dit is die régte ding dié. Ek hou van die uitdaging wat dit bring. Wanneer jy televisie doen, kan jy ŉ skoot 20 keer oordoen, maar op die verhoog het jy net een kans. Ek hou van daardie soort adrenalien – dit is net anders,” sê hy.
Opperman sê hy probeer homself aanhoudend as kunstenaar herskep, met nuwe karakters en uitdagings, omdat dit mense geïnteresseerd hou. Hy het Donkie al sowat 75 keer opgevoer en dit is nou reeds tweede natuur vir hom om in mnr. Barry Swart se skoene te staan.
“Gelukkig is ek nou op ŉ plek waar mense darem opdaag vir my vertonings. Mense weet nou al as dit ŉ Frank-en-Dana-stuk is, is dit die moeite werd. Maar dit kom ná jare lange harde werk,” skerts hy.